Suid Afrikaanse Nuus Thread - Page 57 - Stormfront
04-30-2006, 05:16 AM #561
Ma wil sterf nadat pa kinders skiet
Hoedspruit en Pretoria
Die vrou van die lugmag-sersant wat die afgelope week sy twee kinders in die Hoedspruit-lugmagbasis doodgeskiet het, is "stukkend en gebroke" en wil nie langer leef nie.
Mev. Millie Venter, vrou van sers. Flippie Venter (34), wat ook raak geskiet is, het in 1 Militêre Hospitaal in Pretoria aan familielede gesê sy wil eerder dood wees en dat sy nie kans sien om sonder haar kinders te lewe nie.
Haar familie draai nie doekies om wanneer hulle van die soldaat praat nie. Hulle verwys reguit na hom hom as "daardie hond".
Aan familielede het Millie in trane gesê: "Hy het my kinders geskiet en dit wat vir my die heel belangrikste in die lewe is van my af weggevat. Hoekom was dit nie liewer ek nie? Ek wens ek was dood."
Millie het aan me. Rika Lange van Rustenburg, haar man se een suster, gesê om nie vergifnis te vra nie.
"Sy het gesê ek hoef nie verskoning te vra nie, dit is nie my skuld nie," sê Lange.
Volgens Lange verwyt Millie haarself gedeeltelik oor wat gebeur het.
"Dis my skuld, ons het baklei, maar ek kon dit gekeer het - hy was dronk," het sy glo gesê.
Millie se ouers en familielede was gister by die waakeenheid met woede en afgryse vervul toe hulle met Rapport oor die soldaat gepraat het.
Haar ouers, wat nie hul name genoem wil hê nie, sê oor Venter: "Ons wil hom in ons lewe nooit weer sien nie, want hy het die kindertjies op die wreedste wyse denkbaar vermoor."
Milleze (5), Venter se dogtertjie wat vanjaar in gr. 0 was, het glo selfs van haar dronk pa probeer weghardloop, maar die soldaat het haar genadeloos afgemaai.
Venter het Janco (4) in die bolyf geskiet en die seuntjie is waarskynlik op slag dood.
Nog 'n familielid het aan Rapport gesê: "Ons het hom onvoorwaardelik aanvaar en bygestaan toe hy van die Burundi-moord aangekla is, en nou doen hy dit aan ons. Watter soort mens is hy?"
Venter staan in Burundi tereg op aanklagte van die moord op en verkragting van 'n 14-jarige prostituut.
Terwyl hy nog met die R4-aanvalsgeweer in sy hand gestaan het, het sers. Venter Woensdagaand eerste vir Lange gebel oomblikke nadat hy sy twee kinders doodgeskiet het.
Sy woorde aan haar was: "Ek het Janco geskiet en Milleze geskiet. Ek weet nie waar Millie is nie, sy het weggehardloop."
Die treurspel by die egpaar se huis op die lugmagbasis het gekom ná 'n dag waarop Venter en 'n groep weermaglede aanhoudend gefuif het.
Die dag was veronderstel om 'n ontspanningsdag te wees en indringerplante in die basis sou onder meer uitgekap word.
Maar Venter en 'n groep weer maglede het om 11:00 in O'Hagans op Hoedspruit begin drink.
Daarna is die groep na 'n wildreservaat langs die miltêre basis wat onder lugmagbeheer is.
Daar is gebraai en verder gedrink.
In 'n stadium het Venter in sy pers Opel Corsa-bakkie aan die slaap geraak.
Nadat hy wakker geword het, het hy en sy vrou begin rusie maak. Die rusie het by die huis voortgeduur.
Kort daarna het hy 'n R4-aanvalsgeweer, wat 'n jaar gelede tydens 'n skietoefening aan hom uitgereik is, uitgehaal en op sy gesin begin skiet.
Hy het eers sy vrou geskiet en toe op sy seuntjie en dogtertjie losgebrand.
Lange sê sy kan haar broer se moordtog nie verklaar nie.
"Ek ken nie die man wat die afgelope week sy eie kinders geskiet het nie."
Venter is Vrydag tydens sy eerste hofverskyning verwys vir 30 dae dae sielkundige waarneming in Polokwane (Pietersburg).
Rapport verneem daar gaan Dinsdag 'n besluit in die weermaghoofkantoor geneem word oor die moontlikheid om Venter so gou moontlik na Burundi te neem om die saak daar teen hom af te handel.
Rapport het Venter, wat sy polse en nek ná die skietery gesny het, in die selle oor sy weersinwekkende dade uitgevra.
Hy wou egter niks sê nie en het net vir die bewaarders 'n sigaretaansteker gevra.
Die probleme tussen Venter en sy vrou bestaan al geruime tyd. Hy het haar onlangs glo ook aangerand.
04-30-2006, 05:17 AM #562
Boesaks kry dalk eisgrond
Dr. Allan Boesak en sy familie sal dalk bevoordeel word deur die Ebenhaeser-gemeenskap se grondeis, waarin 53 kommersiële plase van meer as 1 500 ha aan die Olifantsrivier in die gedrang is.
Boesak sê grond is van groot belang en Ebenhaeser lê hulle na aan die hart. "Ons sal graag ons familiegrond wil terughê."
Sy oudste broer, ds. Reginald Boesak van Montagu, sê: "Deur die trane en gebede van my grootouers het ek te hore gekom van die grond wat hulle verloor het. My eie ma se huis is later ook in die Kaap afgevat, dus ken ek die pyn van onteiening.
"Ons is bly oor die eis."
Die Boesaks is ook by 'n grondeis naby Carnarvon betrokke.
Vrydag was die sperdatum vir die voltooiing van die lys van mense wat meen hulle het 'n regmatige aanspraak op grond vir dié groot eis.
Sowat 1 500 mense het al aansoeke ingevul en hoewel die sperdatum verby is, meen mnr. Pieter Love, voorsitter van Ebenhaeser se transformasiekomitee, dit kan tot 2 500 toeneem.
"Die nasate van die oor spronklike inwoners van Ebenhaeser woon wyd verspreid en ons sukkel nog om almal op te spoor," verduidelik mnr. Gerald Claasen, konsultant van die departement van landbou wat vir die opstel van dié lys verantwoordelik is.
Hy moet aansoekers nog so ver as Pniel, Mamre en in die Richtersveld gaan besoek.
Volgens mnr. Bertie Conradie, voorsitter van die Lutzville- grondforum, wat die sowat 35 eienaars verteenwoordig van die 53 eiendomme wat deur die eis geraak word, voel die boere weer positief nadat hulle einde verlede jaar gemeen het die staat doen nie sy woord gestand nie.
Die staat het by monde van die streekkommissaris van grondeise, me. Beverley Jansen, die boere herhaaldelik verseker dat alle partye geken sal word oor enige optrede. Die boere was dus teleurgesteld toe hulle agterkom dat waardeerders nietemin gestuur is om ses plase te waardeer sonder dat hulle ingelig is.
Op 11 April het 'n afvaardiging van die Lutzville-grondforum samesprekings met die streekkommissaris gevoer.
"Me. Jansen het ingestem om ons voorstel te aanvaar dat al die rolspelers bymekaar gebring word sodat ons gesamentlik 'n ontwikkelingsplan kan opstel waarin 'n ekonomies volhoubare toekoms vir almal die oorkoepelende doelwit is. Ons is opgewonde oor die feit dat die streekkommissaris besef ons het hier 'n geleentheid om 'n model-oplossing en wen-wen-situasie te bewerk wat as motiverende voorbeeld vir die res van Suid- Afrika kan dien," sê Conradie.
Die Ebenhaeser-grondeis spruit uit 'n omstrede grondruiltransaksie van 1925 waarby die NG Kerk en Rynse Sendinggenootskap betrokke was.
Die Ebenhaeser-gemeenskap het 3 485 ha grond aan die oewer van die Olifantsrivier vir onder meer 11 045 ha weigrond verruil.
Afhangend van hoe die geskie denis vertolk word, meen sommige dat die ruiltransaksie geregverdig en wettig was, maar die gemeenskap van Ebenhaeser voel hulle is hul grond kwyt sonder dat hul voorsate tot die transaksie ingestem het.
Mnr. Cobus Dowry, Wes-Kaapse minister van landbou, het verlede jaar gesê daar sal toegesien word dat die oorname so glad moontlik verloop sodat landbouproduksie nie skade ly nie.
R100 miljoen gaan oor 'n tydperk van vyf jaar beskikbaar gestel word om die betrokke plase terug te koop.
04-30-2006, 05:20 AM #563
Woede omdat Oom Paul dalk moet waai
Dit sal wees soos om die Arc de Triomphe in Parys te sloop of om 'n bom op Trafalgarplein in Londen te gooi!
"Die idee om Oom Paul se standbeeld op Kerkplein te vervang deur dié van hoofman Tshwane is verregaande!" sê die Afrikaner-aktivis en skrywer Dan Roodt.
Roodt het gereageer op gerugte dat só 'n skuif glo deel is van dr. Gwen Ramokgopa, burgemeester van Tshwane, se planne om Kerkplein te vernuwe.
Nóg Ramokgopa nóg haar amptelike woordvoerder, Richard Mkholo, kon dié naweek opgespoor word om op die gerugte te reageer.
Volgens mnr. Anton Jansen, uitvoerende hoof van die Tshwane- Geboue-erfenisvereniging, sal 'n studie gedoen moet word oor die uitwerking wat dit op die erfenis sal hê voordat die standbeeld na Kerkplein verskuif kan word.
"So 'n proses kan lank duur, maar as die burgemeester wil hê dit moet gebeur, kan dit baie vinnig gebeur," sê hy.
"Kyk byvoorbeeld hoe vinnig die Tshwane-beeld in die eerste plek voor die stadsaal geplaas is."
Volgens Jansen sou Paul Kruger se standbeeld oorspronklik aan die westelike kant van Kerkplein gestaan het, maar ná die uitbreek van die Anglo-Boereoorlog, nog voordat die standbeeld in Pretoria aangekom het, het dit om die een of ander rede nie gebeur nie.
"Ons wil graag sien dat die Paul Kruger- standbeeld na die westelike kant van die plein geskuif word," sê Jansen.
"Dan kan die fontein, wat nou in die dieretuin is, teruggeskuif word na die middel van die plein en sal daar ook plek wees vir 'n ander standbeeld aan die oostelike kant van die plein."
"Daar is geen bewyse dat hoofman Tshwane wel bestaan het nie," sê Kallie Kriel, woordvoerder van die vakbond Solidariteit. "Daarenteen was Paul Kruger een van die eerste vegters teen kolonialisme en emperialisme.
"Die burgemeester het nou die geleentheid om die polarisasie wat deur haar voorganger, vader Smangaliso Mkhatshwa, geskep is, te oorkom. Maar dit lyk asof sy met 'n stap soos dié die polarisasie wil vererger. Daar sal beslis openbare protes wees."
Die Tshwane-standbeeld is voorverlede week voor die stadsaal opgerig saam met dié van die Bloedrivier-held genl. Andries Pretorius en sy seun, Marthinus Wessel Pretorius, die eertydse president van die Transvaalse Rupubliek.
"Ek dink nie die Tshwane-standbeeld is in die eerste plek die plek waardig waar hy nou staan nie," sê Steve Hofmeyr, Afrikaanse sanger en kampvegter vir die behoud van die naam Pretoria.
"Ek baklei vir die nuwe Suid Afrika en is dus ten gunste van die byvoeging van nuwe standbeelde, maar ek is daarteen om Oom Paul te verwyder.
"Die bydraes van Oom Paul en hoofman Tshwane kan glad nie vergelyk word nie. Die saak sal nie daar gelaat word nie!"
05-02-2006, 05:17 AM #564
KAAPSTAD. – Stakende sekerheidswerkers het ’n chaos in die middestad veroorsaak toe hulle informele handelaars se stalletjies beskadig en besteel het, met bakstene in hul hande rondgeloop het en polisiebeamptes met vrugte bestook het.
Die polisie moes rubberkoeëls en pepersproei gebruik om die werkers, wat skynbaar lede van Satawu is en ’n chaos op die Parade veroorsaak het, onder bedwang te bring, het ’n ooggetuie aan Die Burger gesê.
Ses mense tussen die ouderdomme van 18 en 35 is in hegtenis geneem en van openbare geweld aangekla, het insp. Bernadine Steyn, ’n polisiewoordvoerder, gesê.
Die mense – van Philippi, Khayelitsha en Elsiesrivier – verskyn vandag in die Kaapstadse landdroshof.
Hierdie voorvalle het gevolg op ’n Werkersdagbyeenkoms wat deur Cosatu in die Goeie Hoop-sentrum gehou is, waar wagte ook ontwrigting veroorsaak het deur pype rond te swaai, luidsprekers om te keer en mense met bakstene te gooi.
Volgens ’n ooggetuie is een persoon erg deur ’n baksteen beseer en die bloed was agterna steeds op die verhoog sigbaar.
Die vergadering het verdaag voordat die genooide sprekers kon praat.
Die vakbondleiers het egter nie die geweld onvoorwaardelik afgekeur nie en dit afgemaak as ’n uitdrukking van die werkers se frustrasie.
Mnr. Evan Abrahamse, Satawu se streeksekretaris in die Wes-Kaap, het gesê sekerheidswagte word “uitgebuit” en “soos diere” behandel.
“Ek dink die woede en die dade van hierdie mense is ’n weerspieëling van hierdie situasie. As die base van die sekerheidsbedryf in hul Kampsbaai-huise sit en kyk hoe die mense mekaar uitmekaar skeur, sal hulle besef hoe ernstig ons is,” het hy gesê.
Hy het egter bygevoeg die vakbond maak staat daarop dat werkers hulself beheer en polisieer.
“Vandag se gebeure is ongelukkig, maar dit is ’n manier waarop werkers hul woede uitdruk,” het hy gesê.
Mnr. Tony Ehrenreich, Cosatu-sekretaris in die Wes-Kaap, het aan die sekerheidswagte gesê: “Julle moet nie mekaar slaan nie, julle moet die base slaan.”
Hy het agterna aan joernaliste gesê wat hy bedoel het, was dat “indien daar geweld gaan wees, moet dit teen die base en nie teen werkers wees nie”.
Ehrenreich het ontken dat die geweld by die byeenkoms dui op onenigheid in Cosatu, waarby Satawu ook geaffilieer is.
’n Ooggetuie wat gistermiddag in die middestad was, het gesê werkers wat van die Goeie Hoop-sentrum af gekom het, het na die Parade geloop en gesê hulle is honger en gaan kos soek.
“Hulle het oor die Parade geloop en verkopers se ware, soos sjokolade en skyfies, gesteel.”
Hy het gesê een sekerheidswerker het ’n polisieman met ’n avokadopeer teen die kop gegooi. ’n Reservis-kaptein is met ’n baksteen in die maag gegooi.
“Die werkers het aanbeweeg en stalletjies oorkant die stasie beroof. Die polisie het haelgewere uitgehaal en mense met rubberkoeëls begin skiet. Hulle het ook pepersproei gebruik.”
Volgens die ooggetuie het die wind ongelukkig die sproei in alle rigtings gewaai en moes werkers sowel as die polisie koes.
“Die polisie het verskeie werkers in hegtenis geneem en die res is na Kaapstad-stasie, waar hulle huiswaarts gekeer het.”
Sekerheidswerkers – waarvan sommige sterk na alkohol geruik het – het aan Die Burger gesê een van die sekerheidsmaatskappye bestee meer aan kos vir sy honde as wat dit aan salarisse van werkers bestee.
Hulle lone kan so laag soos R1 200 per maand wees en die meeste kry geen siekverlof nie.
Die staking, wat nou reeds sowat ’n maand duur, is een van die langstes en mees gewelddadiges in die onlangse geskiedenis.
Salarisonderhandelings het ’n ruk gelede ’n dooiepunt bereik, maar Abrahamse het gesê daar sal na verwagting Vrydag weer na die onderhandelingstafel teruggekeer word.
05-03-2006, 05:05 AM #565
Insleper vas ná hy motor wegsleep voor polisie op toneel was
'n Insleper van Kempton Park aan die Oos-Rand is steeds in polisie- aanhouding nadat hy 'n BMW van 'n ongelukstoneel weggesleep het voordat die polisie kon opdaag.
'n Bejaarde man (84) in die motor waarteen dié voertuig gebots het, is op slag dood .
Die ongeluk het eergister omstreeks 22:30 naby die R21-suid en R24-wes-wisselaar naby Rhodesfield gebeur toe die BMW glo van agter in 'n Opel Corsa vasgery het.
Volgens insp. Kobeli Mokheseng, woordvoerder van die Ekurhuleni-metropolisie, het die Corsa met die trefslag deur 'n staalveiligheidsreling langs die pad gebars en 'n ent verder teen 'n boom gebots.
"Die bestuurder van die Corsa is op die toneel dood," het hy gesê. Die bejaarde se naam kon nie bekend gemaak word nie omdat sy naasbestaandes nog nie van sy dood in kennis gestel is nie.
Nog voordat die polisie óf die metropolisie op die toneel kon kom, het 'n insleper (33) opgedaag en die BMW glo weggesleep na 'n duikklopper in Isando.
"Ooggetuies het die polisie en metropolisie vertel wat gebeur het en die insleper is teen 01:30 in Kempton Park opgespoor.
"Hy is in hegtenis geneem op aanklagte van dwarsboming van die gereg.
"Die man het die polisie toe na die duikklopper geneem waar die BMW geberg is," het Mokheseng gesê.
Die bestuurder van die BMW is egter nog steeds soek, terwyl die insleper moontlik vandag in die Kempton Parkse landdroshof sal verskyn.
Mokheseng het gesê motoriste moet onthou dat dit 'n oortreding is om 'n ongelukstoneel te verlaat waar iemand beseer of dood is en ook om motors van die toneel te verwyder voordat die polisie opdaag.
05-03-2006, 05:07 AM #566
Tier byt kind toe sy hom streel
'n Vyfjarige meisie van Rustenburg se inkerarm is die naweek amper morsaf gebyt deur 'n Bengaalse tier toe sy dié dier vir 'n katjie aangesien en dit probeer streel het.
Dié fratsongeluk het hom eergistermiddag in die Predator Park, 5 km van Sun City in die Mogwasi-omgewing afgespeel.
Helen Catherine Grant se beentjies tussen haar polsgewrig en elmboog is almal gebreek en haar arm was net deur die vel aan haar bo-arm vas toe die tier haar gelos het. Een van Helen se ooms moes Saterdag die tier in die gesig skop om haar te los uit sy greep, terwyl een van haar ander ooms haar losgetrek het.
Daarna het Helen se ouers, dr. PJ Grant, en sy vrou, Natalie, sowat 60 km ver gejaag na die Fern Crest-hospitaal in Rustenburg waar haar arm onmiddellik geheg is.
"Die tier het haar aan haar vingers gegryp en haar nadergetrek waarna sy Helen se arm en toe haar bo-arm gegryp het," het 'n familielid, wat anoniem wil bly, gesê.
Mev. Grant het gister gesê hulle was op 'n uitstappie saam met ander familielede toe haar dogter ongesiens van die groep weggedwaal het. "Sy het na die hok gegaan waar die tier was en het haar hand deur die draad van die hok gesteek om die 'katjie' te streel," het sy vertel.
Mev. Lizzy Cooke, Helen se ouma, het gesê toe haar kleindogter by die hospitaal kom, was haar arm al blou. Daar was sprake dat die dokters dit sou moes amputeer, maar dit het gelukkig nie gebeur nie.
"Nadat hulle haar arm geheg het, het dit weer pienk geraak en sy kon darem al haar vingers beweeg. Ek moet ook sê dat daar vier dokters onder die familielede by die Predator Park was wat gehelp het om my (klein)kind se lewe te red," het Cooke gesê.
Mev. Grant het gesê haar dogter sou gistermiddag weer teater toe gaan waar dokters nog 'n operasie op haar sou uitvoer. "Sy is baie getraumatiseerd, maar dit gaan goed met haar onder omstandighede en sy maak ook goeie vordering met haar arm."
Volgens Cooke het haar kleindogter hulle mooi gevra om nie die "katjie" dood te maak nie. "Sy is baie lief vir diere," het sy gesê.
Me. San-Maré Pretorius, woordvoerder van die Predator Park, het gesê dit is die eerste keer in die ses maande sedert hulle oopgemaak het dat só iets gebeur. Sy het gesê die bestuur van die park het nog nie besluit wat hulle met die tweejarige tierwyfie gaan doen nie.
Volgens Pretorius is hulle baie streng met veiligheid by die park. "Ons het oral op ons terrein borde, veiligheidsheinings en elektriese draad om mense uit gevaarlike plekke te hou waar 'n dier hulle kan bykom. Hierdie was net 'n reuse, tragiese ongeluk."
Pretorius het gesê hulle staan die Grant-gesin by.
05-03-2006, 05:13 AM #567
Polisielid skiet mis, seun sterf
Burgersfort. - 'n Polisieman het gister hier in die hof verskyn nadat 'n skoot wat hy afgevuur het toe hy vir 'n koei moes mik, 'n 13- jarige seun getref het.
Die skoot het die seun in die kop getref en hy is by sy aankoms by die Masha-kliniek in dié omgewing dood verklaar.
Die polisiebeampte het Saterdag sy dienspistool gebruik om 'n koei te skiet vir 'n maaltyd by 'n troue in Apel, naby Burgersfort, toe hy die seun getref het.
Supt. Ronel Otto, polisiewoordvoerder, het gesê insp. Jamas Makeijane Mokgoadi (40) word van moord aangekla, hoewel die hof dié aanklag dalk na strafbare manslag kan verander. Sy kon nie sê of Mokgoadi gevra is om te pleit en of hy op borgtog vrygelaat is nie
05-03-2006, 05:17 AM #568
Lekota maan oor Venter se R4
Mnr. Mosiuoa Lekota, minister van verdediging, het gister 'n vroeë waarskuwing gerig in die ondersoek van sers. Flippie Venter.
Venter het verlede week sy twee kinders, Milleze (4) en Janco (2), na bewering met 'n R4-aanvalsgeweer doodgeskiet en sy vrou, Millie, gewond.
Lekota sê in 'n verklaring hy sal toesien dat die gereg sy verloop neem as enige lid van die departement van verdediging nalatig of kop in een mus was met Venter.
"Die minister wil nie die saak vooruitloop nie, maar wil dit duidelik stel dat daar opgetree sal word as dit in die departement se interne ondersoek of die polisie se ondersoek aan die lig kom dat die wapen wat na bewering in die voorval gebruik is, onwettig in sy (Venter se) besit was."
Dit is onseker hoe lank Venter die R4 by hom gehad het.
Daar word beweer dat dié wapen al ongeveer twee jaar onwettig in sy besit kon wees.
Na verneem word, het 'n volledige ondersoek gister op die Hoedspruit-lugmagbasis begin.
05-03-2006, 05:20 AM #569
Petrolprys in SA weer by R6/liter, olieprys styg tot bo $74/vat
Goud en olie klouter steeds hoër
Begerige oë op Afrika
Produksiepryse hoër, kan meer styg oor olieprys
China bel in Nigerië se oliebedryf
Met olie hoog, styg petrol stellig,wéér
Olie stoot Afrika al hoër op die uitvoerlys
Alles is wel, sê Mboweni
Olie sal wêreldgroei nie tap, sê finansministers
KAAPSTAD. – Suid-Afrika word vanoggend wakker met ’n petrolprys wat in Gauteng en ander dele van die binneland weer R6 en hoër per liter is, te midde van internasionale oliepryse wat gister tot bo $74 per vat gestyg het.
Petrol is vanoggend ’n sekonde ná middernag met 39c per liter verhoog, en diesel se groothandelprys met 27c.
Petrol aan die kus kos nou R5,88 en in Gauteng presies R6.
Amerikaanse oliepryse het gister weens vrese oor produksie uit Iran, aggressiewe fondsaankope en Bolivië se nasionalisering van sy oliebates met 45 sent tot $74,15 per vat gestyg.
In Londen het Brent-ruolie met 24 sent tot $74,13 gestyg. Pryse is weer naby die rekord van $75,35 wat in April bereik is weens vrese oor Iran se kernplanne. Iran is die vierde grootste olie-uitvoerder ter wêreld.
Die inperking van sowat ’n kwart van Nigerië se olieproduksie weens rebelle-onrus het ook die belangstelling in die olietermynmarkte aangewakker.
Bolivië se besluit om sy olie- en gasvelde te nasionaliseer het wêreldwyd skokgolwe veroorsaak. “Die staat herwin sy eiendom en die besit en totale beheer van daardie bronne,” het mnr. Evo Morales in ’n Meidag-toespraak by die San Alberto-gasveld gesê.
Oomblikke later het die president ’n beroep gedoen op die land se “patriotte” om te mobiliseer teen enige poging of enige maatskappy wat dié stap wil saboteer. Die linkse leier het gesê dat die stap op “ware nasionalisering neerkom” en dat dit die ekonomie sal aanhelp en bykomende werk sal skep in die land waar 70% van die bevolking in armoede leef.
Morales het gesê dat buitelandse energiemaatskappye sal moet instem om binne 180 dae nuwe kontrakte met die staatsbeheerde Yacimientos Petroliferos Fiscales Bolivianos (YPFB) te sluit. In die oorgangstydperk sal die staatsonderneming 82% van die inkomste ontvang terwyl die oliegroepe met die oorblywende 18% tevrede moet wees. Hy het gesê dat net maatskappye wat die nuwe voorwaardes erken, toegelaat sal word om in die land bedrywig te wees ná die oorgangstydperk verby is.
05-05-2006, 05:06 AM #570
Duisende betoog stil teen misdaad
KAAPSTAD. – Meer as 3 000 mense het gister met plakkate die Moederstad se strate ingevaar om in stilte teen die vloedgolf van geweld te betoog wat die afgelope ruk oor die stad gespoel het.
Politieke verskille is vir eers op die agtergrond geskuif deurdat talle bekendes en politieke leiers van die meeste partye skouer aan skouer met families van slagoffers geloop het.
Te midde van die stadsgewoel moes mense selfs hul selfone afskakel as deel van die “Silence the violence”-optog, wat die radiostasie Cape Talk gereël het.
Mes. Helen Zille, burgemeester van die stad, Patricia de Lille, leier van die OD, mnre. Cameron Dugmore, Wes-Kaapse minister van onderwys, Andrew Arnold, onderburgemeester, en die Anglikaanse aartsbiskop Njongonkulu Ndungane was deel van die 3 000 mense wat met hul teenwoordigheid gesê het: Dis tot hier toe en nie verder nie. Hulle het met strak gesigte van die Goeie Hoop-sentrum tot by die stadsaal in Adderleystraat gestap.
Dié betoging volg op die hakke van die “sinlose moorde” wat insluit die dubbele moord op die akteur Brett Goldin en ’n boesemvriend, Richard Bloom, ’n onlangse moord op die skoolseun Dane Darries by sy skool, die bendegeweld in Hanover Park, die stakende veiligheidswagte se gewelddadige optrede, asook die gru-moorde op twee bejaarde vroue, mevv. Christelene Rossouw (78) van Welgemoed en mev. Magaret Engelbrecht (74) van Piketberg.
Mnr. Leonard Ramatlakane, Wes-Kaapse minister van gemeenskapsveiligheid wat hom weens ander verpligtings nie by die optog kon aansluit nie, het luidens ’n verklaring gesê die vreedsame versetplan moet voortgesit word in Hanover Park, Philippi, Langa en die Kaapse Vlakte waar ma’s en kinders die gruwel van geweld die ergste ervaar.
Zille, wat die optog gelei het, het gesê misdadigers besef nie die gevolge van geweld nie. “Ons kan die geveg teen misdaad nie op ons eie voer nie. Mense moet ’n houding teen misdaad en geweld inneem en saam die gemeenskap opbou.
“As ma, vrou, inwoner en burgemeester voel ek dit is my verantwoordelikheid om na die stad om te sien.”
Benewens die stad se eerste burger het Jan en Alleman ook hul teenkanting gewys. “Die geweld neem daagliks net toe. Hóékom word daar gemoor? Hóékom moet ons bedags soos gevangenes in ons eie huise voel,” wou mevv. Eileen Steenkamp (70) en Frances Chetty (69) van Kensington weet.
Soli Philander, bekende grapjas en ’n aanbieder van die radiostasie Cape Talk, het aanvanklik die optog gelei, waarna Zille-hulle by hom en sy vrou, Toni, aangesluit het.
Philander, wie se vrou, Toni, en hul kinders sowat drie jaar gelede gekaap is, het gesê dit is tyd om hande te vat teen geweld.
Hy was in trane en is deur die skare toegejuig toe hy luidkeels geskree het: “Ons moet ’n ware gemeenskap bou.”
Die familie van die vermoorde baba Jordan-Leigh Norton het saam met vriende en familie ook hul steun gegee aan die optog.